ANC ‘neem kennis’ van Saru-besluit oor Israelse rugbyspanDie ANC sê hy hoop die besluit om ŉ uitnodiging aan die Israelse rugbyklub terug te trek om later vanjaar in Suid-Afrika aan ŉ toernooi te kom deelneem, dien as ŉ “herinnering aan Israel dat sy onwettige besetting van Palestynse grond ŉ ongeregtigheid is wat nie geduld mag word nie”. Suid-Afrikaanse Rugby (Saru) het Vrydag aangekondig dat hy die uitnodiging aan die Israelse klub Tel Aviv Heart terugtrek om in Maart saam met spanne van Spanje, Kenia, Namibië en Zimbabwe, asook ses Suid-Afrikaanse spanne, aan die Mzansi Challenge deel te neem. Volgens Mark Alexander, president van Saru, is die besluit geneem nadat daar met verskillende belangegroepe beraadslaag is. “Ons het die besluit geneem om te verhoed dat die kompetisie ŉ bron van verdeeldheid word, ten spyte daarvan dat Israel ŉ lid van Wêreldrugby is.” Die ANC het Maandag gesê hy neem kennis van Saru se besluit om die uitnodiging terug te trek. “Die ANC doen steeds ŉ beroep op alle progressiewe magte wêreldwyd om voort te gaan om druk op Israel te plaas om terug te keer na vreedsame dialoog oor ŉ oplossing vir die twee state, en ŉ uiteindelike einde [te bring] aan een van die mees uitgerekte konfliksituasies in die Midde-Ooste,” sê Mahlengi Bhengu-Motsiri, woordvoerder van die ANC. Sy sê die “onwettige Israelse nedersettings op Palestynse grond” is ŉ oortreding van internasionale reg en resolusies van die Verenigde Nasies (VN) se Veiligheidsraad. “Ons herhaal ons oproep vir ŉ einde aan Israel se voortgesette militêre besetting van Palestina en die hervat van gesprekke wat gemik is op die verwesenliking van die ideaal van ŉ onafhanklike Palestynse staat en ŉ lewe in vrede en veiligheid saam met die Israelse staat.”